FI Euroopan unionin virallinen lehti L 46/59

NEUVOSTON YHTEINEN TOIMINTA 2007/107/YUTP,

hyväksytty 15 päivänä helmikuuta 2007,

Euroopan unionin erityisedustajan nimittämisestä Moldovan tasavaltaan

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 14 artiklan, 18 artiklan 5 kohdan ja 23 artiklan 2 kohdan,

sekä katsoo seuraavaa:

(1) Neuvosto hyväksyi 20 päivänä helmikuuta 2006 yhteisen toiminnan 2006/120/YUTP Moldovaan nimitetyn Euroopan unionin erityisedustajan toimeksiannon jatkamisesta (1).

(2) Neuvosto hyväksyi 7 päivänä kesäkuuta 2006 Euroopan unionin politiikan, joka koskee Euroopan unionista tehdyn sopimuksen V osaston nojalla Euroopan unionin ulkopuolisiin operaatioihin lähetetyn henkilöstön turvallisuutta.

(3) Yhteisen toiminnan 2006/120/YUTP uudelleentarkastelun perusteella Euroopan unionin erityisedustajan toimeksiantoa olisi jatkettava 12 kuukaudella.

(4) Adriaan Jacobovits de Szeged on ilmoittanut korkeana edustajana toimivalle pääsihteerille aikovansa erota Euroopan unionin erityisedustajan tehtävästä helmikuun 2007 lopussa. Uusi erityisedustaja olisi näin ollen nimitettävä 1 päivästä maaliskuuta 2007.

(5) Korkeana edustajana toimiva pääsihteeri suositti 31 päivänä tammikuuta 2007, että Kálmán MIZSEI nimitetään uudeksi Euroopan unionin erityisedustajaksi Moldovan tasavaltaan.

(6) Euroopan unionin erityisedustaja toteuttaa toimeksiantonsa tilanteessa, joka voi huonontua ja vaikuttaa haitallisesti Euroopan unionista tehdyn sopimuksen 11 artiklassa määrättyihin yhteisen ulko- ja turvallisuuspolitiikan tavoitteisiin,

ON HYVÄKSYNYT TÄMÄN YHTEISEN TOIMINNAN:

1 artikla

Nimittäminen

Nimitetään Kálmán MIZSEI Euroopan unionin erityisedustajaksi Moldovan tasavaltaan 1 päivänä maaliskuuta 2007 alkavaksi ja 29 päivänä helmikuuta 2008 päättyväksi kaudeksi.

2 artikla

Politiikan tavoitteet

1. Euroopan unionin erityisedustajan toimeksianto perustuu Euroopan unionin Moldovan tasavaltaa koskevan politiikan tavoitteisiin. Näihin tavoitteisiin kuuluu:

(a) edistää Transnistrian konfliktin rauhanomaista selvittämistä ja tällaisen rauhanomaisen ratkaisun toteuttamiskelpoista täytäntöönpanoa, kunnioittaen Moldovan tasavallan suvereniteettia ja alueellista koskemattomuutta sen kansainvälisesti tunnustettujen rajojen sisällä,

(b) edistää demokratian ja oikeusvaltion vahvistamista sekä ihmisoikeuksien ja perusvapauksien kunnioittamista kaikkien Moldovan tasavallan kansalaisten osalta,

(c) edistää yhteisiin arvoihin ja etuihin perustuvia hyviä ja läheisiä suhteita Moldovan tasavallan ja Euroopan unionin välillä Euroopan naapuruuspolitiikan toimintaohjelman mukaisesti,

(d) auttaa Moldovan tasavallassa ja Moldovan tasavallan kautta harjoitetun ihmiskaupan sekä aseiden ja muiden tavaroiden laittoman kaupan torjunnassa,

(e) edistää vakauden ja yhteistyön lujittamista alueella,

(f) lisätä Euroopan unionin tehokkuutta ja näkyvyyttä Moldovan tasavallassa ja kyseisellä alueella,

(g) lisätä erityisesti EU:n rajaoperaation avulla raja- ja tullitarkastusten tehokkuutta ja rajavalvontatoimia Moldovan tasavallassa ja Ukrainassa niiden yhteisellä rajalla, keskittyen erityisesti Transnistrian rajaosuuteen.

2. Euroopan unionin erityisedustaja tukee korkeana edustajana toimivan pääsihteerin toimintaa Moldovan tasavallassa ja kyseisellä alueella sekä toimii tiiviissä yhteistyössä puheenjohtajavaltion, EU:n edustustojen päälliköiden ja komission kanssa.

3 artikla

Toimeksianto

1. Näiden politiikan tavoitteiden saavuttamiseksi Euroopan unionin erityisedustajan toimeksiantona on:

(a) tehostaa Euroopan unionin osallistumista Transnistrian konfliktin ratkaisemiseen Euroopan unionin sovittujen poliittisten tavoitteiden mukaisesti ja tiiviisti Etyjin kanssa koordinoiden, edustaen Euroopan unionia asianmukaisissa yhteyksissä ja sovituilla foorumeilla sekä solmien ja ylläpitäen läheisiä suhteita kaikkiin asianomaisiin tahoihin,

(b) avustaa tarvittaessa konfliktin mahdollisen selvittämisen täytäntöönpanoon liittyvien Euroopan unionin toimien valmistelua,

(c) seurata tiiviisti Moldovan tasavallan ja myös Transnistrian alueen poliittisen tilanteen kehittymistä solmien ja ylläpitäen läheisiä suhteita Moldovan tasavallan hallitukseen ja muihin kansallisiin toimijoihin sekä tarjota tarpeen mukaan Euroopan unionin neuvoja ja välitysapua,

(d) auttaa kehittämään edelleen Moldovan tasavaltaa koskevaa Euroopan unionin politiikkaa erityisesti konfliktineston ja -ratkaisun osalta,

(e) Euroopan unionin erityisedustajan korkean tason poliittisen neuvonantajan johtaman tukiryhmän avulla (i) varmistaa Moldovan ja Ukrainan väliseen valtionrajaan liittyvien tapahtumien ja toimien poliittinen seuranta; (ii) analysoida Moldovan tasavallan ja Ukrainan poliittista sitoutumista rajahallinnon parantamiseen; (iii) edistää rajakysymyksiä koskevaa yhteistyötä Moldovan ja Ukrainan välillä myös ennakkoedellytysten luomiseksi Transnistrian konfliktin ratkaisemiselle.

(f) vaikuttaa osaltaan Euroopan unionin ihmisoikeuspolitiikan ja ihmisoikeuksia koskevien Euroopan unionin suuntaviivojen täytäntöönpanoon, erityisesti konfliktialueilla olevien naisten ja lasten osalta, ja erityisesti seuraamalla ja käsittelemällä tähän liittyviä tapahtumia.

2. Toimeksiantonsa täyttämiseksi Euroopan unionin erityisedustaja seuraa kaikkea Euroopan unionin toimintaa ja erityisesti Euroopan naapuruuspolitiikan toimintaohjelmaan liittyviä asiaankuuluvia näkökohtia.

4 artikla

Toimeksiannon toteuttaminen

1. Euroopan unionin erityisedustaja vastaa toimeksiannon toteuttamisesta korkeana edustajana toimivan pääsihteerin valvonnan alaisena ja noudattaen hänen antamiaan toimintaohjeita. Euroopan unionin erityisedustaja on tilivelvollinen komissiolle kaikista menoista.

2. Poliittisten ja turvallisuusasioiden komitea ylläpitää erityisiä suhteita Euroopan unionin erityisedustajaan ja toimii ensisijaisena yhteytenä neuvostoon. Poliittisten ja turvallisuusasioiden komitea huolehtii Euroopan unionin erityisedustajan strategisesta ohjauksesta ja poliittisesta neuvonannosta toimeksiannon puitteissa.

5 artikla

Rahoitus

1. Euroopan unionin erityisedustajan toimeksiantoon liittyviin menoihin tarkoitettu rahoitusohje 1 päivänä maaliskuuta 2007 alkavalle ja 29 päivänä helmikuuta 2008 päättyvälle kaudelle on 1 100 000 euroa.

2. Edellä 1 kohdassa vahvistetulla määrällä rahoitettavia menoja hallinnoidaan Euroopan unionin yleiseen talousarvioon sovellettavien menettelyjen ja sääntöjen mukaisesti kuitenkin siten, että ennakkomaksut eivät ole yhteisön omaisuutta.

3. Euroopan unionin erityisedustajan ja komission välillä tehdään sopimus menojen hallinnoinnista. Menot ovat rahoituskelpoisia 1 päivästä maaliskuuta 2007.

4. Puheenjohtajavaltio, komissio ja/tai jäsenvaltiot antavat tarvittaessa logistiikkatukea alueella.

6 artikla

Avustajaryhmän muodostaminen

1. Euroopan unionin erityisedustaja vastaa toimeksiantonsa ja siihen varattujen käytettävissä olevien taloudellisten resurssien asettamissa rajoissa avustajaryhmänsä muodostamisesta puheenjohtajavaltiota kuullen, korkeana edustajana toimivan pääsihteerin avustamana ja tiiviissä yhteistyössä komission kanssa. Euroopan unionin erityisedustajan on ilmoitettava puheenjohtajavaltiolle ja komissiolle avustajaryhmänsä lopullinen kokoonpano.

2. Jäsenvaltiot ja Euroopan unionin toimielimet voivat esittää, että henkilöstöä siirretään tilapäisesti työskentelemään Euroopan unionin erityisedustajan alaisuudessa. Sellaisen henkilöstön palkat, jonka jäsenvaltio tai Euroopan unionin toimielin siirtää tilapäisesti työskentelemään Euroopan unionin erityisedustajan alaisuudessa, maksaa asianomainen jäsenvaltio tai Euroopan unionin toimielin.

3. Neuvoston pääsihteeristö julkaisee tarvittaessa ilmoituksen kaikista niistä ura-alueen A viroista, joita ei täytetä henkilöstön siirroin, ja ilmoittaa niistä myös jäsenvaltioille ja Euroopan unionin toimielimille pätevimpien hakijoiden ottamiseksi palvelukseen.

4. Euroopan unionin erityisedustajan ja hänen henkilöstönsä tehtävän loppuun saattamisen ja joustavan suorittamisen edellyttämät erioikeudet, vapaudet ja muut takuut määritellään yhdessä osapuolten kanssa. Jäsenvaltiot ja komissio antavat tätä varten kaiken tarpeellisen tuen.

7 artikla

Turvallisuus

1. Euroopan unionin erityisedustajan ja hänen avustajaryhmänsä on noudatettava neuvoston turvallisuussääntöjen vahvistamisesta 19 päivänä maaliskuuta 2001 tehdyssä neuvoston päätöksessä 2001/264/EY (2) vahvistettuja turvallisuutta koskevia periaatteita ja vähimmäisvaatimuksia erityisesti käsitellessään EU:n turvaluokiteltuja tietoja.

2. Euroopan unionin erityisedustaja toteuttaa Euroopan unionista tehdyn sopimuksen V osaston nojalla Euroopan unionin ulkopuolisiin operaatioihin lähetetyn henkilöstön turvallisuutta koskevan Euroopan unionin politiikan mukaisesti kaikki kohtuudella toteuttamiskelpoiset toimenpiteet toimeksiantonsa ja vastuullaan olevan maantieteellisen alueen turvallisuustilanteen mukaisesti suoraan alaisuudessaan olevan koko henkilöstön turvallisuuden edistämiseksi, erityisesti:

(a) laatimalla neuvoston pääsihteeristön ohjeisiin perustuvan operaatiokohtaisen turvallisuussuunnitelman, johon sisällytetään operaatiokohtaiset fyysiset, organisatoriset ja menettelyä koskevat turvallisuustoimenpiteet ja ohjeet, jotka koskevat henkilöstön turvallista siirtymistä operaatioalueelle ja sen sisällä ja turvallisuutta vaarantavien tilanteiden hallintaa, sekä operaation valmius- ja evakuointisuunnitelma;

(b) varmistamalla, että koko Euroopan unionin ulkopuolelle lähetetyllä henkilöstöllä on operaatioalueen olosuhteiden edellyttämä vakuutussuoja, joka kattaa toiminnan erityisen riskialttiilla alueilla;

(c) varmistamalla, että kaikille Euroopan unionin ulkopuolelle lähetetyille avustajaryhmän jäsenille, myös paikalla palvelukseen otetulle henkilöstölle, annetaan joko ennen operaatioalueelle saapumista tai heti saapumisen yhteydessä neuvoston pääsihteeristön operaatioalueelle antamaan riskiluokitukseen perustuva asianmukainen turvallisuuskoulutus;

(d) varmistamalla, että kaikki säännöllisten turvallisuusarviointien pohjalta annetut suositukset pannaan täytäntöön, ja antamalla kirjallisia selvityksiä niiden täytäntöönpanosta ja muista turvallisuusasioista kauden puolivälissä annettavan selvityksen ja toimeksiannon toteuttamista koskevan selvityksen yhteydessä korkeana edustajana toimivalle pääsihteerille, neuvostolle ja komissiolle;

(e) varmistamalla tarvittaessa ja vastuualueensa rajoissa osana johtamisjärjestelyä, että kaikki hänen vastuullaan olevalla maantieteellisellä alueella toteutettavan yhden tai useamman kriisinhallintaoperaation Euroopan unionin toimijat soveltavat henkilöstön turvallisuuteen yhtenäistä lähestymistapaa.

8 artikla

Raportointi

Pääsääntöisesti Euroopan unionin erityisedustaja raportoi henkilökohtaisesti korkeana edustajana toimivalle pääsihteerille sekä poliittisten ja turvallisuusasioiden komitealle, ja hän voi myös antaa selvityksen asiaankuuluvalle työryhmälle. Säännöllisesti laadittavat kirjalliset selvitykset toimitetaan korkeana edustajana toimivalle pääsihteerille, neuvostolle ja komissiolle. Euroopan unionin erityisedustaja voi korkeana edustajana toimivan pääsihteerin sekä poliittisten ja turvallisuusasioiden komitean suosituksesta antaa selvityksen yleisten asioiden ja ulkosuhteiden neuvostolle.

9 artikla

Toimien yhteensovittaminen

1. Euroopan unionin ulkoisen toiminnan johdonmukaisuuden varmistamiseksi Euroopan unionin erityisedustajan toimet on sovitettava yhteen korkeana edustajana toimivan pääsihteerin, puheenjohtajavaltion ja komission toimien kanssa. Euroopan unionin erityisedustaja tiedottaa säännöllisesti toiminnastaan jäsenvaltioiden ja komission edustustoille. Paikan päällä on pidettävä yllä läheisiä suhteita puheenjohtajavaltioon, komissioon ja edustustojen päälliköihin, joiden on parhaalla mahdollisella tavalla pyrittävä avustamaan Euroopan unionin erityisedustajaa toimeksiannon toteuttamisessa. Euroopan unionin erityisedustajan on myös pidettävä yhteyttä muihin kansainvälisiin ja alueellisiin toimijoihin, jotka ovat paikan päällä.

2. Neuvosto ja komissio varmistavat kumpikin toimivaltansa puitteissa, että tämän yhteisen toiminnan täytäntöönpano on johdonmukaista yhteisön ulkoisten toimien kanssa Euroopan unionista tehdyn sopimuksen 3 artiklan toisen alakohdan mukaisesti. Neuvosto ja komissio toimivat tätä varten yhteistyössä.

10 artikla

Uudelleentarkastelu

Tämän yhteisen toiminnan täytäntöönpanoa ja sen johdonmukaisuutta Euroopan unionin alueella toteuttamien muiden toimien kanssa tarkastellaan säännöllisesti. Euroopan unionin erityisedustaja esittää korkeana edustajana toimivalle pääsihteerille, neuvostolle ja komissiolle tilanneselvityksen ennen kesäkuun 2007 loppua ja toimeksiannon toteuttamisesta kattavan selvityksen marraskuun 2007 puoleenväliin mennessä. Selvityksiä käytetään tämän yhteisen toiminnan arvioinnin perustana asiaankuuluvissa työryhmissä sekä poliittisten ja turvallisuusasioiden komiteassa. Euroopan unionin erityisedustajan toimintaa koskevat yleiset ensisijaiset alat huomioiden korkeana edustajana toimiva pääsihteeri antaa poliittisten ja turvallisuusasioiden komitealle suosituksia, jotka koskevat neuvoston päätöstä toimeksiannon jatkamisesta, muuttamisesta tai lopettamisesta.

11 artikla

Voimaantulo

Tämä yhteinen toiminta tulee voimaan päivänä, jona se hyväksytään.

12 artikla

Julkaiseminen

Tämä yhteinen toiminta julkaistaan Euroopan unionin virallisessa lehdessä.

Tehty 15 päivänä helmikuuta 2007. Neuvoston puolesta Puheenjohtaja W. SCHÄUBLE

(1) EUVL L 49, 21.2.2006, s. 11.

(2) EYVL L 101, 11.4.2001, s. 1, päätös sellaisena kuin se on viimeksi muutettuna päätöksellä 2005/952/EY (EUVL L 346, 29.12.2005, s. 18).